**Riku Suokas** (s. 29. joulukuuta 1971 Tampere) on suomalainen teatterinjohtaja, näyttelijä ja stand up -koomikko.

Elämä ja ura
------------

Suokas valmistui teatteritaiteen maisteriksi Tampereen yliopiston näyttelijäntyön laitokselta vuonna 1995. Myöhemmin hän opiskeli myös elokuvaohjaajaksi (Master of Arts in Film Directing) Met Film Schoolissa, University of West Londonissa ja valmistui 2016.

Suokas toimi näyttelijänä Hämeenlinnassa, kunnes hänet valittiin 25-vuotiaana vuonna 1997 Suomen kaikkien aikojen nuorimpana teatterinjohtajaksi Hämeenlinnan kaupunginteatteriin. Hämeenlinnassa ollessaan Suokas osallistui suosittuihin tuotantoihin kuten *Autiotalo* (Dingon musiikkiin perustuva musikaalisovitus William Shakespearen näytelmästä *Romeo ja Julia*) ja *Täällä Pohjantähden alla* (musikaalidramatisointi Väinö Linnan romaanista). Vuonna 1996 Suokas perusti Hämeenlinnassa Club Act!one:n, joka oli ensimmäinen vakituinen stand up -klubi Suomessa.

Suokas juonsi vuosina 1996–1997 lasten *ÄlyÄlyä*-kilpailuohjelma Olli Monosen kanssa ja esitti ohjelmasta tutuksi tullutta yksityisetsivä Ensio Ripattia.*lähde?* Suokas esitti myös nukke Terho Piippoa lasten kilpailuohjelmassa *Hetkinen*. Lisäksi hän näytteli Matti Menninkäistä lastenohjelmassa *Hui hai hiisi*.

Vuoden 2002 alussa Suokas siirtyi Helsingin Kaupunginteatterin apulaisjohtajaksi ja Teatteristudio Pasilan johtoon. Tampereen Työväen Teatteriin apulaisjohtajaksi hän siirtyi elokuussa 2004 ja johtajaksi vuonna 2006. Hän jätti tehtävän elokuussa 2013 keskittyäkseen omaan taiteelliseen työhönsä.

Suokas on kirjoittanut Heikki Syrjän kanssa Manserock-musikaalin *Vuonna 85.* He ovat suunnitelleet myös samannimisen lautapelin (*Vuonna 85*, 2008). Vuonna 2014 ensi-iltansa saaneessa elokuvassa *Kummeli V* Suokas näyttelee partiojohtaja Peter Granfeltia.

Vuonna 2008 Riku Suokas näytteli Blakea animaatioelokuvassa *Bolt*. Vuonna 2019 esitettiin Suokkaan yhdessä Heli Sutelan ja Heikki Syrjän kanssa käsikirjoittama sekä Petri Kotwican ja Kimmo Taavilan kanssa ohjaama draamakomediasarja *Melkein totta*. Sarjassa Suokkaalla on myös rooli teatterin hallituksen puheenjohtajana.

Suokas on ollut vuodesta 2021 Koskinen-tv-sarjan pääkäsikirjoittaja ja sarjan toinen ohjaaja.

Tunnustuksia
------------

Esiintyvät Taiteilijat ry valitsi Suokkaan Vuoden viihdetaiteilijaksi 2004.

Lähteet
-------

1. 1 2 3 4  Valtavaara, Marjo: Hyvät naiset ja herrat, hän on Riku Suokas! *HS.fi*.  24.1.2014. Viitattu 4.1.2022.
2. 1 2  Kytölä, Laura: "Haluan kai elää monta elämää". (Riku Suokkaan 50-vuotishaastattelu) *Helsingin Sanomat*, 29.12.2021, s. B 14. Helsinki:  Sanoma Media Finland Oy. ISSN 0355-2047. Artikkelin verkkoversio. Viitattu 29.12.2021.
3. ↑  Fagelholm, Sonja: Hetkinen oli karkinhimoisten kolmasluokkalaisten unelmakisa *Yle.fi*.  4.12.2014. Viitattu 4.1.2022.
4. ↑  Matilainen, Ville: Hui Hai Hiisi! Hiisivuoren sankareita olivat ihmislapset *Yle.fi*.  16.11.2012. Viitattu 4.1.2022.
5. ↑  Riku Suokas eroaa TTT:n johdosta.  *Helsingin Sanomat*, 18.10.2012, s. C1. Artikkelin verkkoversio.
6. ↑  Vuonna 85 *BoardGameGeek*. Viitattu 3.9.2018.
7. ↑  Elonet: Koskinen *Elonet.fi*. Viitattu 7.9.2022.
8. ↑  Riku Suokas valittiin Vuoden viihdetaiteilijaksi *HS.fi*.  2.2.2004. Viitattu 4.1.2022.

Aiheesta muualla
----------------

* Riku Suokkaan kotisivut (Arkistoitu – Internet Archive)
* Riku Suokas Elonetissä.
* Riku Suokas Internet Movie Databasessa. (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |